b'\n_START_ARTICLE_\nAleksander Rudolf\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini profesorja in politika Ivana Rudolfa. Ljudsko \xc5\xa1olo je obiskoval v Ljubljani in Trstu, kamor se je dru\xc5\xbeina preselila leta 1946 in maturiral na tr\xc5\xbea\xc5\xa1kem Znanstvenem liceju France Pre\xc5\xa1eren (1957). Na Liceju se je v pesmi in prozi poskusil v Literarnih vajah. V letih 1958\xe2\x88\x921966 je bil \xc4\x8dlan Radijskega odra, nato pa je nastopil slu\xc5\xbebo na Radiu Trst A. Napisal in prevedel je ve\xc4\x8d radijskih iger. Kasneje je postal urednik. Urejal je gori\xc5\xa1ke liste: Dru\xc5\xbeina (mese\xc4\x8dnik za zabavo in pouk), Mladika (dru\xc5\xbeinski list s podobami) in Novi list, bil urednik pri Primorskem dnevniku in Slovenski skupnosti ter londonskem Klicu s Triglava. Urejal je tudi specializirane \xc5\xa1portne revije._NEWLINE_Kot posebni poro\xc4\x8devalec je sledil svetovnim politi\xc4\x8dnim - Konferenci o varnosti in sodelovanju v Evropi ( KVSE, Beograd 1977/1978) in \xc5\xa1portnim dogodkom: Svetovnemu prvenstvu v ko\xc5\xa1arki 1970, Olimpijskim igram (M\xc3\xbcnchen 1972, Innsbruck 1976, Montreal 1976, Moskva 1980, Los Angeles 1984 in Sarajevo 1984) ter Svetovnim prvenstvom v nogometu ( Zvezna republika Nem\xc4\x8dija 1974, Argentina 1978, \xc5\xa0panija 1982 in Mehika 1986. O tem je pri Zalo\xc5\xbeni\xc5\xa1tvu tr\xc5\xbea\xc5\xa1kega tiska v Trstu objavil dve knjigi: Olimpijski ogenj in dim (1984) in Mundial - Svetovno prvenstvo med bli\xc5\xa1\xc4\x8dem in stvarnostjo (1986). V Obeh knjigah je opisal \xc5\xa1portne dose\xc5\xbeke, isto\xc4\x8dasno pa kraje, razmere in ljudi, v Argentini tudi slovenske zdomce._NEWLINE_Politi\xc4\x8dno je deloval pri tr\xc5\xbea\xc5\xa1kem odboru gori\xc5\xa1ke Slovenske demokratske zveze, nato pri stranki Slovenska skupnost, tu je bil tr\xc5\xbea\xc5\xa1ki politi\xc4\x8dni tajnik in predsednik sveta. V letih 1967 - 1969 je bil odbornik v tr\xc5\xbea\xc5\xa1ki mestni upravi. Leta 1980 je bil s strani tr\xc5\xbea\xc5\xa1ke pokrajinske uprave imenovan za podpredsednika Slovenskega gledali\xc5\xa1\xc4\x8da v Trstu.'